童丱須知 朋友篇
作者：史浩
朝代：宋

paragraphs: 先王德澤深，士民皆修睦。
琢磨貴取友，爲學不應獨。
分寧非君臣，嚴光蹴帝腹。
人君尚擇交，況乃爲臣僕。
仕宦同恩榮，庠序同誦讀。
萍蓬偶邂逅，里閈頻追逐。
握手出肺肝，勤渠敘寒燠。
一旦臨利害，獰然遂反目。
朱博先著鞭，索居歎蕭育。
不見管夷吾，全交有鮑叔。
蘇章太不情，恩讎在隔宿。
不見庾公斯，孺子生可卜。
嗟哉世間人，雲雨徒飜覆。
得喪自有天，人豈能禍福。
險心懷五兵，壽命多短促。
君子坦蕩蕩，爲之歌伐木。